行路難五首  其五
作者：楊萬里
朝代：宋

paragraphs: 造化小兒不耐閑，阿兄阿姊一似顛。
兩手雙弄赤白丸，來來去去繞青天。
赤丸才向西山沒，白丸又向東山出。
只銷三萬六千回，雪色少年成皺鐵，鐵色頭鬚却成雪。
雙丸繞從地下復上天，少年一入地下更不還。
日日喜歡能幾許，況有煩惱無喜歡。
莫言酒不到劉伶墳上土，劉伶在時一醉曾三年。
明珠一百斛，更添百斛也只心不足。
侯印十九枚，更添一倍也只眉不開。
先生笑渠不行樂，莫教人笑先生錯。